b'\n_START_ARTICLE_\nTore del Grekas\n_START_SECTION_\nIstorija\n_START_PARAGRAPH_\nRom\xc4\x97n\xc5\xb3 laikais Tore del Grekas tikriausiai buvo Herkulanumo priemiestis, kuriame stov\xc4\x97jo patricij\xc5\xb3 vilos. I\xc5\xa1siver\xc5\xbeus Vezuvijui 79 m. apylink\xc4\x97s buvo nuniokotos ir i\xc5\xa1liko tik du kaimai Sora ir Kalastras. Bizantijos generolas Belisarijus perk\xc4\x97l\xc4\x97 j\xc5\xb3 gyventojus \xc4\xaf Neapol\xc4\xaf 535\xc2\xa0m. Apie 700\xc2\xa0m. \xc5\xa1i vieta vadinama Turris Octava, tikriausiai pagal pakrant\xc4\x97s \xc5\xbevalgybos bok\xc5\xa1t\xc4\x85._NEWLINE_880\xc2\xa0m. teritorijoje trumpam \xc4\xafsik\xc5\xabr\xc4\x97 sarac\xc4\x97nai leidus vyskupui Atanazijui Neapolie\xc4\x8diui. 1015\xc2\xa0m. pirm\xc4\x85kart pamin\xc4\x97tas miesto pavadinimas, pasak legendos kil\xc4\x99s nuo graik\xc5\xb3 atsiskyr\xc4\x97lio, \xc4\xafsik\xc5\xabrusio bok\xc5\xa1te, arba nuo tam tikro graiki\xc5\xa1ko vyno gamybos._NEWLINE_Tore del Grekas priklaus\xc4\x97 Neapolio karalyst\xc4\x97s karaliaus dvarui, kol Alfonsas V Aragonietis j\xc4\xaf atidav\xc4\x97 Karaf\xc5\xb3 \xc5\xa1eimai._NEWLINE_1631\xc2\xa0m. miest\xc4\x85 v\xc4\x97l nuniokojo i\xc5\xa1siver\xc5\xbe\xc4\x99s Vezuvijus. Miestie\xc4\x8diai atgavo savo teises 1699\xc2\xa0m. sumok\xc4\x97j\xc4\x99 106 t\xc5\xabkst. dukat\xc5\xb3 savo valdovui Monfort\xc4\x97s markizui ir po to klest\xc4\x97jo kaip uostas ir \xc5\xbevejybos punktas. Tuo metu prasid\xc4\x97jo koral\xc5\xb3 apdirbimas._NEWLINE_1794\xc2\xa0m. Tore del Greko istorinis centras buvo palaidotas po 10\xc2\xa0m storio lavos sluoksniu._NEWLINE_Napoleono laikais Neapol\xc4\xaf valdant Joachim Murat, Tore del Grekas su 18 t\xc5\xabkst gyventoj\xc5\xb3 buvo tre\xc4\x8dias pagal dyd\xc4\xaf Neapolio karalyst\xc4\x97s miestas po Neapolio ir Fod\xc5\xbeos. Tuo metu miestas tapo populiariu kurortu turtingiems italams, ir \xc5\xa1i tradicija t\xc4\x99s\xc4\x97si iki XX a. prad\xc5\xbeios. Nuo XVI a. turtingos \xc5\xa1eimos ir Italijos kilmingieji stat\xc4\x97si vasaros r\xc5\xabmus Tore del Greko pakra\xc5\xa1\xc4\x8diuose, i\xc5\xa1 kuri\xc5\xb3 \xc5\xbeymiausi yra Palazzo Materazzo, 1970\xc2\xa0m. atnaujinti kaip \xc5\xa1oki\xc5\xb3 mokykla, bet po 1980\xc2\xa0m. jame v\xc4\x97l \xc4\xafsik\xc5\xabr\xc4\x97 \xc5\xbemon\xc4\x97s, kai \xc5\xbeem\xc4\x97s dreb\xc4\x97jimas sunaikino vargingesni\xc5\xb3 \xc5\xbemoni\xc5\xb3 b\xc5\xabstus. Pakilimo laikotarpiu miestas buvo \xc5\xbeinomas d\xc4\x97l savo kavini\xc5\xb3 ir u\xc5\xbekandini\xc5\xb3, i\xc5\xa1 kuri\xc5\xb3 i\xc5\xa1siskyr\xc4\x97 \xe2\x80\x9eGran Cafe Palumbo\xe2\x80\x9c, didel\xc4\x97 Art Nouveau stiliaus kavin\xc4\x97, teikusi vietiniams ir turistams maist\xc4\x85 ir kav\xc4\x85 bei tur\xc4\x97jusi didel\xc4\xaf paviljon\xc4\x85 lauke. Garsus ital\xc5\xb3 komikas Toto buvo vienas i\xc5\xa1 t\xc5\xb3, kurie kasmet atvykdavo \xc4\xaf kurort\xc4\x85. Tore del Greko kaip kurorto populiarumo prie\xc5\xbeastis buvo papl\xc5\xabdimiai, pastoraliniai lauk\xc5\xb3 ir vynuogyn\xc5\xb3 vaizdai bei Vezuvijaus didyb\xc4\x97. Kadangi miestas buvo ar\xc4\x8diausiai ugnikalnio, i\xc5\xa1 jo i\xc5\xa1vykdavo turistai, norintys \xc4\xaf j\xc4\xaf \xc4\xafkopti. Tai jie padarydavo specialiai \xc4\xafrengtu keltuvu, kuris pakeldavo iki kraterio._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 vokie\xc4\x8diai mieste saugojo amunicij\xc4\x85, tad s\xc4\x85jungininkai j\xc4\xaf smarkiai subombardavo. Po karo smarkiai nukent\xc4\x97jo turizmo industrija, paplitus automobiliams nebereik\xc4\x97jo keltuvo \xc4\xaf Vezuvij\xc5\xb3. Be to, po 1950\xc2\xa0m. d\xc4\x97l urbanizacijos ir padid\xc4\x97jusio gyventoj\xc5\xb3 skai\xc4\x8diaus miestas prarado \xe2\x80\x9ekaimi\xc5\xa1k\xc4\x85\xe2\x80\x9c atmosfer\xc4\x85, tad turistai patrauk\xc4\x97 \xc4\xaf Sorent\xc4\x85 ar Amalfio krant\xc4\x85, ir baig\xc4\x97si Tore del Greko kaip kurorto aukso am\xc5\xbeius. Ta\xc4\x8diau koral\xc5\xb3 ir papuo\xc5\xa1al\xc5\xb3 gamyba i\xc5\xa1liko.'